Line Barfod (EL), 2005-10-12:
I Enhedslisten har vi i mange år kæmpet for, at det skulle være gratis for børn at være i daginstitution, ligesom det er gratis at gå i skole.
Vi synes, det er et tilbud, som alle børn i Danmark bør have, og vi synes, det er utrolig vigtigt at holde fast i, at vi i Danmark ikke betragter daginstitutioner som et opbevaringssted, mens forældrene er på arbejde, og noget, der har sammenhæng med, at forældrene skal kunne passe deres arbejde, men i høj grad som et pædagogisk tilbud til børnene, fordi det er godt for børnene at være der.
Derfor er det også utrolig vigtigt at sikre en god kvalitet.
I nogle institutioner sættes loftet over brugerbetalingen ned, men problemet er jo, at man samtidig åbner for profitbørnehaver, hvor der ikke er noget loft.
Det vil sige, at vi risikerer at få en stor opdeling, nøjagtig som vi ser på sundhedsområdet, hvor der er ved at ske en opdeling mellem dem, der har råd til at tage på privathospitaler, og dem, der ikke har det.
Vi risikerer, at der også på børneområdet bliver en opdeling mellem de familier, der ikke har råd og derfor er nødt til at bruge de offentlige institutioner, der bliver mere og mere udsultede, og dem, der har råd til profitbørnehaverne, hvor der ikke er loft over brugerbetalingen, eller får en børnehave på deres arbejdsplads som et led i lønforhandlinger eller andet.
Vi synes, det er en meget uhyggelig udvikling, som vi i hvert fald vil gøre, hvad vi kan for at kæmpe imod.
Vi er nemlig ikke enige i det, den konservative ordfører sagde før om, at det er en pseudodebat at diskutere ulighed.
Vi mener, det er helt afgørende at diskutere, om vi skal have større ulighed, som regeringen er i fuld gang med at gennemføre, eller om vi i stedet skal kæmpe for større lighed, og nogle gode børnehaver, der er gratis og er for alle, mener vi er et meget vigtigt skridt på vejen til større lighed.
Til den radikale ordfører kan jeg bare sige, at i Enhedslisten mener vi altså ikke, at to mennesker på dagpenge hører til de rige i dette land, og de vil ikke kunne få en friplads med de grænser, der gælder i dag.
Men der er jo også problemer med forslaget.
Som det har været fremført under debatten, er der rent teknisk nogle problemer med den måde, man gennemfører det på, og det håber vi kan blive afklaret under udvalgsbehandlingen og forhåbentlig også lavet om efter bemærkningerne fra nogle af dem, der skal føre forslaget ud i livet.
Så er der problemet med, at pengene bliver så ulige fordelt, når de skal sendes ud til kommunerne.
Jeg deltog for nylig i en stor konference, som BUPL afholdt, og nogle af deltagerne kunne fortælle, at i deres institutioner var de allerede begyndt at få meldinger fra kommunen om, at på grund af forslaget her skulle de vurdere, om madordningen skulle fjernes, eller om der skulle skæres i normeringerne.
Udligningsreformen kommer først til januar, og derfor skabes der større og større ulighed, ikke kun mellem mennesker her i samfundet, men også mellem kommunerne.
Så er det jo helt afgørende med kvaliteten i daginstitutionerne, som desværre bliver udhulet mere og mere i disse år, fordi kommunernes økonomi er strammet så meget.
Her mener vi, det er helt afgørende at få langt flere voksne ud i daginstitutionerne og også at få nogle meget bedre fysiske vilkår end dem, der er i dag.
Som jeg sagde i de korte bemærkninger til den konservative ordfører, har vi lavet en beregning, der viser, at man for en merudgift på kun 100 mio. kr. kan ansætte de 7.000 arbejdsløse pædagoger og pædagogmedhjælpere, vi har i dag, og det ville samtidig give mulighed for, at der kunne gives langt mere uddannelse og efteruddannelse til de voksne, der arbejder med vores børn.
Vi ser langt hellere, at man betaler folk i Danmark for at gå på arbejde og gøre en indsats de steder, hvor der er brug for dem, bl.a. for vores børn, i stedet for at betale dem for at gå arbejdsløse.
Det er alene en politisk beslutning, at regeringen hellere vil have flere hundredtusinde mennesker gående arbejdsløse i stedet for at sætte dem til at lave noget af det arbejde, der virkelig er brug for, til at sikre en ordentlig velfærd.